Predkladacia správa

Materiál sa predkladá ako iniciatívny.

Cieľom materiálu je rozhodnúť je prerokovať reštrukturalizáciu Štátneho fondu likvidácie jadrovoenergetických zariadení a nakladania s vyhoretým jadrovým palivom a rádioaktívnymi odpadmi a odsúhlasiť základné princípy fungovania nového Fondu na vyraďovanie a likvidáciu jadrových zariadení.

Predložený materiál obsahuje východiská predmetnej problematiky vrátane základných problémov súvisiacim s existujúcim Štátnym fondom likvidácie jadrovoenergetických zariadení a nakladania s vyhoretým jadrovým palivom a rádioaktívnymi odpadmi, stručného popisu návrhu novej smernice Európskej komisie riešiacej uvedenú oblasť, možného dopadu spôsobu riešenia tejto problematiky na Slovenské elektrárne, a.s. a jej privatizáciu, ako aj skutočnosti týkajúce sa štátnej pomoci. 

V druhej časti je popísaný návrh spôsobu fungovania nového Fondu na vyraďovanie a likvidáciu jadrových zariadení v dvoch alternatívach a to v odporúčanej alternatíve ako fond riadený verejnoprávnou inštitúciou zriadenou konkrétne pre tento účel zákonom a v druhej alternatíve ako fond riadený štátom. 

V ďalšej časti je návrh riešenia spätnej refundácie príspevkov platených do fondu vrátane možných metód refundácie príspevkov a riešenia v prípade nových jadrových elektrární. Ďalej materiál navrhuje riešenia tvorby zdrojov fondu a príspevkov do fondu v štyroch alternatívach s odporúčaním jednej z nich. Materiál tiež popisuje súvislosť medzi problematikou vyraďovania jadrových zariadení a transakčnou dokumentáciou v súvislosti s privatizáciu Slovenských elektrární, a.s. Bratislava. 

V šiestej časti materiál navrhuje ďalší postup reštrukturalizácie Štátneho fondu likvidácie jadrovoenergetických zariadení a nakladania s vyhoretým jadrovým palivom a rádioaktívnymi odpadmi týkajúci sa formy a spôsobu spravovania nového Fondu na vyraďovanie a likvidáciu jadrových zariadení, spôsobu refundácie príspevkov do nového fondu a privatizácie Slovenských elektrární, a.s. Bratislava.

K materiálu je priložených sedem príloh, ktoré popisujú bližšie podrobnosti k niektorým otázkam uvedeným v materiáli zoradené podľa okruhov ako napr. štátna pomoc, návrh smernice Európskej komisie, legislatívne kroky, záruky v transakčnej dokumentácii v zmluve o kúpe akcií SE, a.s., náklady na  vyraďovanie jadrových zariadení a príspevky do fondu a pod.
  
Pri spracovaní materiálu Ministerstvo hospodárstva Slovenskej republiky vychádzalo z údajov a podkladov vypracovaných spoločnosťou PricewaterhouseCoopers – poradcom pri privatizácii Slovenských elektrární, a.s. Bratislava. 

Predkladaný materiál nemá finančný, ekonomický a environmentálny vplyv a ani dopad  na  zamestnanosť. Predkladaný materiál nezakladá nároky na štátny rozpočet ani na rozpočty verejných fondov. Rovnako z neho nevyplývajú negatívne dopady na zamestnanosť a životné prostredie.

V materiáli sú použité aj dôverné údaje Slovenských elektrární, a.s. a poskytnuté poradcom pre privatizáciu spoločnosťou PricewaterhouseCoopers, ktoré majú charakter obchodného tajomstva (§ 10 zákona č. 211/2000 Z.z. o slobodnom prístupe k informáciám a o zmene a doplnení niektorých zákonov), preto sa materiál nesprístupňuje.